
Introducere


 

 

Conceptul de „democraţie culturală” a prins contur la începutul anilor 70, în cadrul politicilor culturale care începeau să fie aplicate peste tot în Europa, el devenind cu timpul unul dintre conceptele integratoare ale cooperării culturale europene, alături de: dezvoltarea culturală, educaţia permanentă, dialogul intercultural, dimensiunea culturală a dezvoltării.


Acest concept de „democraţie culturală” îl înlocuieşte treptat pe cel de „democratizare a culturii”. Sensul său nu mai este doar acela de a împărţi şi cu late segmente ale populaţiei binefacerile pe care le oferă cultura unei pături sociale cunoscute ca fiind cultivate. Este vorba mai degrabă de recunoaşterea, de afirmarea şi de punerea în practică a necesarei participări a tuturora, ca actori şi coparticipanţi critici, la elaborarea unei culturi înţelese ca „ansamblu al acelor valori care le dau oamenilor o raţiune de a fi şi de a acţiona” (Declaraţia europeană cu privire la obiectivele culturale ale Consiliului Europei, Berlin, 1984). În acest sens, cultura nu mai este „doar un domeniu care se cuvine a fi democratizat, ci o democraţie care trebuie să funcţioneze” (Eurocult - conferinţa europeană a UNESCO, Helsinki, 1972).


În Declaraţia de la Arc-et-Senans (1972) – text prospectiv, adoptat de către intelectuali şi cercetători ai culturii, sub patronajul conjugat al Consiliului Europei şi al Fundaţiei Europene a Culturii – găsim o formulare pentru ceea ce se vizează prin democraţia culturală: „orice politică culturală are drept obiectiv fundamental utilizarea tuturor mijloacelor capabile să dezvolte posibilităţile de exprimare şi să asigure libertatea acestuia din urmă. Trebuie ca omului să i se recunoască dreptul de a fi autor al unor moduri de viaţă şi al unor practici sociale care să aibă semnificaţie. Se impune, în consecinţă, o protejare a condiţiilor creativităţii, indiferent de nivelul la care ele se situează, o recunoaştere a diversităţii culturale prin garantarea existenţei şi dezvoltării mediilor celor mai slabe".


În această Declaraţie pot fi detectate cele patru elemente esenţiale ale democraţiei culturale:

1. Substituirea pasivităţii consumului prin creativitatea individului;

2. Sublinierea dimensiunii etice a acţiunii culturale, precum şi a responsabilităţii actorului cultural;

3. Depăşirea democratizării culturii „aristocratice” sau „elitiste” prin promovarea unei diversităţi a exprimărilor culturale, întemeiată de pluralismul social;

4. Trecerea de la un sistem cultural care nu urmăreşte decât să reproducă starea de fapt actuală către o protejare sau o responsabilizare a grupurilor sau persoanelor ale căror facultăţi creatoare constituie cea mai bună modalitate de a răspunde provocărilor societăţii noastre."

 


Aceste idei au fost pentru prima oară dezvoltate, printr-o atitudine critică faţă de dezvoltarea industriilor culturale, de Th. W. Adorno şi Şcoala de la Frankfurt.


Ceea ce rezulta de aici era o relativă devalorizare a “marii culturi”, în favoarea unei concepţii fundamental pluraliste asupra culturii, ce includea cu precădere culturile populare, neglijate anterior. Noul imaginar al politicilor culturale apăra ideea potrivit căreia o acţiune culturală trebuie să le ofere tuturora – şi în special grupurilor sociale lipsite de posibilităţi, care făceau obiectul procesului de dominaţie culturală – mijloacele necesare propriei lor promovări culturale, condiţie a accederii lor la exprimarea politică. Aceasta presupunea dobândirea unor capacităţi de exprimare a căror dezvoltare trebuia să-I permită fiecăruia atât o raportare valorică la propriile sale baze culturale, cât şi accesul la formele de participare socială care îi erau până acum refuzate. Politicile culturale începeau astfel să fie mai puţin orientate către nişte conţinuturi culturale precise, şi mai mult către publicul – ţintă, ales cu precădere după criteriile socio-economice ce prevalau în discursurile de stânga.

 


Noile obiective ale democraţiei culturale

1. Mişcările sociale şi noua etică a cooperării 

În ultimii 30 de ani au apărut mai multe mişcări sociale noi (vezi A. Giddens sau H. Touraine) : feminismul, pacifismul, ecologismul, mişcarea pentru Lumea a Treia, apărarea identităţii culturale a minorităţilor, revendicări pentru recunoaşterea unor moduri de viaţă diferite, preocuparea umanitară, mişcări “antimondializare”, imperativul participării politice şi al valorizării calităţii de cetăţean etc.


Noile mişcări sociale contestă fundamentele imaginare ale acestui complex instituţional (de exemplu productivismul excesiv şi distrugerea naturii), critică birocratizarea Statului – Providenţă, acţionează în reţele “orizontale” şi informale, contestă adjudecarea deciziei politice de către elite şi scot în evidenţă faptul că explicarea dominaţiei nu poate fi redusă doar la variabila economică.


Sub aspectul politicilor culturale, aceste mişcări sociale obligă autorităţile publice să treacă de la o politică a ofertei şi redistribuirii la o politică a recunoaşterii şi cererii.

 

2. Multiculturalitate şi drepturi culturale 

Tema diversităţii culturale (Declaraţia universală a UNESCO asupra diversităţii culturale, din 2 noiembrie 2001) devine astăzi o strategie centrală în majoritatea ţărilor pentru recunoaşterea identităţii culturale sau religioase a Celuilalt, pentru acceptarea specificităţii culturale în negocierile comerciale internaţionale şi pentru ajutarea culturilor emergente să se dezvolte.


Aceste drepturi sunt cele care ne permit să definim nu numai o “securitate culturală”, prin protecţia oferită unor identităţi deschise, interactive şi creatoare, dar şi o “fiabilitate culturală” (P. Hayer-Bisch), adică o experienţă a împărtăşirii culturii mijlocită de către instituţii.

  

3. Reabilitarea ("empowerment") societăţii civile şi promovarea spaţiului public

 

Noile mişcării sociale şi reţelele culturale sunt zonele în care operează tranzitul între societatea civilă şi spaţiul public. Conceptele de “cetăţenie culturală” şi de “guvernanţă culturală” constituie ilustrarea optimă a acestei noi aşezări a lucrurilor.


Cetăţenia culturală presupune un sentiment de apartenenţă la societatea democratică şi de ataşament faţă de aceasta, precum şi simţul împărtăşirii valorilor fundamentale. Ea presupune anumite competenţe care coincid în bună măsură cu competenţele interculturale: cooperare, participare, dialog, respect, parteneriat, responsabilizare ("empowerment").


Guvernanţa culturală nu este altceva decât o politică culturală, înţeleasă ca o participare a tuturor actorilor culturali nu numai la punerea ei în operă, ci şi la definirea obiectivelor sale. Prin aceasta, ea comportă o miză etică (recrearea permanentă a unor legături între libertăţile culturale şi instituţii) şi o miză ideologică (politica culturală nefiind doar o politică sectorială, ci o cultură a întregului câmp politic).

 


În Consiliul Europei se încearcă de câţiva ani formularea unui text unitar a cărui referinţă să fie drepturile culturale. Or, adoptarea acestuia ca protocol la Convenţia Europeană a Drepturilor Omului a fost până acum un eşec. Una den cauze este lipsa de consens politic a statelor membre privind adăugarea unor drepturi culturale, dezacordul asupra conţinutului unei eventuale liste a acestor drepturi. Ele se găsesc azi împărţite prin câteva convenţii: Convenţia pentru salvarea patrimoniului arhitectural al Europei (Grenade, 1985), Convenţia pentru protecţia patrimoniului arheologic (La Valette, 1992) etc.


Există grupuri de lucru pentru alcătuirea unei liste unitare a problematicii. Proiectul cuprinde o listă de drepturi culturale ce se voiau coerente cu restul drepturilor omului. Intenţia imediată era adăugarea acestuia, ca protocol, textului de bază al Declaraţiei Universale a Drepturilor Omului, adoptată în 1948.


Se consideră că majoritatea statelor ce au aderat la Convenţia Europeană ce a urmat anului 1948 ar fi înţeles apărarea drepturilor omului dintr-o optică politică eronată. Printr-un demers practic reductor fie la dimensiunea lor economică, fie la dimensiunea lor civică. Dar, drepturile omului sunt indivizibile, aşa cum demnitatea umană este multiplă şi ireductibilă la una sau alta din dimensiunile ei.

 

  

Drepturi culturale, output şi input politic 

 


Într-o descriere a societăţii democratice, Gabriel A. Almond, G. Bingham Powell Jr., “Comparative Politics. A Developmental Approach”, Little, Brown, Boston, 1966, pornesc de la un set de trei criterii: diferenţierea structurii de roluri, autonomia subsistemelor şi secularizarea culturii politice. Primul se referă la “procesul prin care rolurile se schimbă şi devin mai specializate sau autonome, sau prin care se stabilesc noi tipuri de roluri sau se creează noi structuri şi subsisteme”, în cadrul sistemului politic. Structura de roluri va fi cu atât mai diferenţiată cu cât este mai mare diversitatea substructurilor specializate ale sistemului: instituţiile sau ramurile formale ale guvernării (substructuri de output), respectiv partide, grupuri de interese, mijloace de comunicare (substructuri de input). Autonomia subsistemelor se referă la existenţa unor elemente componente (sisteme de partide, sisteme de grupuri de interese) relativ independente şi diferenţiate, iar secularizarea culturală este procesul prin care “indivizii devin din ce în ce mai raţionali, analitici şi empirici în acţiunea lor politică".


Determinarea drepturilor culturale pentru grupurile ce fac parte din sistemul de input este esenţială pentru autonomia acestora, dar aşa cum arată noile cercetări din teoria dinamică a grupurilor şansa unei cooperări în virtutea realizării unui scop comun a două sau mai multe grupuri sociale creşte proporţional cu gradul de educaţie culturală şi democraţie culturală. 


  

Caracteristici ale drepturilor culturale 

 


Drepturile culturale sunt invizibile, contextuale, indivizibile şi sunt diferite de drepturile minorităţilor, deşi există o zonă de intersecţie a sferelor de definiţie.

1. mişcările sociale şi noua etică a cooperării (A. Giddens în Anglia, C. Offe în Germania, A. Touraine în Franţa sau S. Amin în Senegal)

2. multiculturalitate şi drepturi culturale: tema diversităţii culturale (Declaraţia universală a UNESCO asupra diversităţii culturale, 2 noiembrie 2001) care cuprinde printre altele principiile de securitate culturală şi fiabilitate culturală.

3. reabilitarea ("empowerment") societăţii civile şi promovarea spaţiului public:

· cetăţenia culturală

· guvernanţa culturală – politica culturală (miză etică şi ideologică)

· definirea unui spaţiu cultural (J. Habermas) şi politici deliberative. 

1. o nouă cultură politică – regândirea democraţiei culturale mai mult în termeni procedurali decât în termenii unor conţinuturi culturale determinate.

Concluzia este că trebuie să gândim accesul la cultură nu pornind pur şi simplu de la libertăţile subiective (libertatea creaţiei, a expresiei…) sau de la drepturile-creanţă (dreptul la educaţie, la odihnă, dreptul la acces la bunurile culturale sau de patrimoniu…), care rămân bineînţeles fundamentale, ci pornind mai degrabă de la drepturile de participare, de la ceea ce am putea numi libertatea comunicaţionlă, adică de la posibilitatea de a accede la un spţiu public şi la o exprimare liberă. 

  

Drepturile culturale – garanţie a societăţii civile

 


Asigurarea drepturilor culturale, nefiind numai o problemă a demnităţii umane, pentru grupurile care fac parte din zona input, asigură o mai mare diferenţiere şi chiar identitate politică şi socială. A. Lijpart chiar face analogia cu doctrina separaţiei puterilor din stat. Lijpart, în “Democracy in Plural Societies” (p. 9-10), constată că există o considerabilă asemănare între doctrina separaţiei puterilor în stat, un reper tradiţional al vechilor analize instituţionaliste, şi criteriul diferenţierii structurii de roluri în cadrul sistemului politic, un pilon al sistemului structural-funcţionalist. Diferenţierea structurii de roluri duce la menţinerea graniţelor între funcţii, ceea ce echivalează cu o adaptare şi extindere sistemistă a principiului separaţiei puterilor în stat. De altfel, afirmă Lijpart, ideea pârghiilor şi contraponderilor asociată separaţiei puterilor are drept corespondent conceptele de multi-funcţionalitate şi rol regulativ, în cadrul perspectivei sistemiste. 

În consecinţă, afirmarea efectului pozitiv al diferenţierii structurii de roluri asupra stabilităţii democratice are certe afinităţi cu teoria care leagă separarea puterilor în stat de evitarea stării tiraniei – o idee fundamentală în teoria politică modernă. Iar diferenţierea structurii de roluri are drept criteriu nu numai drepturile omului, ci şi drepturile culturale. 

De fapt, asigurarea drepturilor culturale pentru o comunitate are drept consecinţă eliminarea absolutismului unei singure culturi şi, poate paradoxal, duce la instaurarea universalismului cultural. Grupurile nu numai că se pot diferenţia pe baze culturale, dar, recunoaşterea dreptului fiecăruia la cultura proprie şi încurajarea creaţiei culturale, oferă cadrul dialogului, în locul conflictului între culturi presupuse "inferioare" sau "superioare". 

Drepturile culturale in context mondial

 


Una dintre cele mai coerente şi ample iniţiative pentru politica culturală aparţine UNESCO. În noiembrie 2001, la Paris, “Declaraţia universală pentru diversitate culturală” a fost adoptată de către Sesiunea cu nr. 31 a Conferinţei Generale a UNESCO. Această Conferinţă şi-a propus ca principiu de activitate: “larga răspândire a culturii şi educaţia umanitară pentru dreptate, libertate şi pace sunt indispensabile pentru demnitatea umană şi constituie o datorie sacră pe care toate naţiunile trebuie să o sprijinim într-un efort de cooperare şi asistenţă mutuală”.


Există câteva principii directoare care merită a fi menţionate aici şi care formează nucleul teoretic al politicii culturale a UNESCO:

· Armonizarea legislativă a tuturor ţărilor cu recomandările şi legislaţia UNESCO (şi aici se pot menţiona Acordul de la Florenţa din 1950 şi Protocolul Nairobi din 1976, Convenţia Universală pentru Copyright din 1950, Declaraţia Principiilor Cooperării Culturale Internaţionale din 1966, Convenţia privind importul, exportul şi transferul ilicit al proprietăţii culturale 1970, Convenţia pentru protecţia valorilor naturale şi culturale 1972, Declaraţia UNESCO despre rasism in 1978 şi Recomandarea în privinţa protejării culturii populare şi tradiţionale din 1989).

· Cultura trebuie privită ca o mulţime de caracteristici emoţionale, intelectuale, materiale şi spirituale – distincţie ale unei societăţi sau unui grup social, aceste caracteristici făcând un corp comun cu credinţele, sistemele de valori, stilul de viaţă, valorile artei şi literaturii.

· Cultura este în centrul dezbaterilor contemporane despre identitate, coeziune socială şi chiar dezvoltării economice.

· Respectul şi asigurarea diversităţii culturale, toleranţa, dialogul şi cooperarea sunt printre cele mai sigure garanţii ale securităţii şi păcii internaţionale.

· Aspiraţia către o solidaritate mai mare pe baza recunoaşterii diversităţii culturale, conştientizării unităţii umanităţii, a valorilor umane şi dezvoltărilor schimburilor interculturale.

· Având în vedere procesul de globalizare, facilitat de dezvoltarea rapidă a tehnologiilor de comunicare şi de informare, de explozia informaţională, trebuie reconsiderat provocarea pentru diversitatea culturală şi crearea unor noi condiţii pentru dialogul între culturi şi civilizaţii.

 

Scopul politicii culturale nu constă atât în promovarea propriu-zisă a creaţiei culturale, întrucât este greu de crezut că operele de artă, spre exemplu, pot fi create prin programe sau legi indiferent de nivel şi complexitate, ci de crea un cadru pentru dialogul între culturi, pentru a asigurarea accesului la mijloacele de expresie şi informare culturale şi sprijinirea diversităţii culturale şi promovarea valorilor universale.

Apărarea drepturilor culturale este un imperativ etic, inseparabil de respectul pentru securitatea umană (vezi articolul 4 din Declaraţia Universală UNESCO). Drepturile culturale sunt diferite dar în acelaşi timp inseparabile de drepturile omului. Acest aparent paradox poate fi clarificat dacă specificăm că drepturile culturale sunt drepturi inalienabile şi universale, făcând parte din aceeaşi mulţime a principiilor fundamentale ca şi drepturile omului; dar drepturile culturale nu sunt reductibile la drepturile omului.

Astfel, din punct de vedere politic, la “Conferinţa Interguvenamentală despre politicile culturale pentru dezvoltare” de la Stockholm, din 1998, problema pusă în discuţie a fost nu dacă guvernele ar trebui să adopte politicile culturale, ci cum să le facă eficiente.

De aceea, politica culturală a UNESCO se bazează pe organizarea şi monitorizarea unor instituţii specifice, elaborarea unor planuri concrete de dezvoltare şi cooperare culturală, îmbunătăţirea managementului instituţiilor culturale. Toate aceste politici au ca obiect final promovarea şi recunoaşterea rolului central al culturii în dezvoltare.

Se cunoaşte rolul imens purtat de UNESCO în politica culturală, dar Uniunea Europeană poate fi menţionată cu succes în cadrul noilor orientări.

De altfel, în Raportul privind “Drepturile omului” pe anul 2001, există câteva capitole unde se vorbeşte despre drepturile culturale. Uniunea Europeană, se spune în documentul respectiv, recunoaşte universalitatea, indivizibilitatea şi interdependenţa tuturor drepturilor omului. Drepturile politice, economice, sociale şi culturale se sprijină reciproc, împart pre-condiţii comune şi sunt bazate pe principii şi presupoziţii comune. Acestea sunt: recunoaşterea demnităţii umane, egalităţii între fiinţele umane, principiul non-discriminării şi al integrării sociale pentru toţi indivizii, indiferent de grupuri etnice şi rase. Astfel, Uniunea Europeană consideră Convenţia Internaţională asupra drepturilor economice, sociale şi culturale ca fiind la fel de importantă precum Convenţia Internaţională asupra drepturilor civile şi politice, şi recomandă aderarea tuturor statelor care încă nu au semnat această convenţie.

La iniţiativa Portugaliei, Comisia Europeană, prin subcomisia sa – Comisia drepturilor omului – a decis să numească un grup independent de experţi care să studieze optimizarea implementării acestor drepturi, studiu care va fi în discuţie în agenda de lucru a viitoarei Convenţii şi va face parte din protocolul comun al statelor membre precum şi ca recomandare la Protocolul pentru statele care aderă.

Un capitol mai sensibil dar cu implicaţii mult mai complexe e acela unde se specifică dreptul la dezvoltare care este legat inextricabil de drepturile culturale. De fapt drepturile culturale presupun dreptul la dezvoltare şi admiţând aceste drepturi, trebuie acceptate şi politicile care să sprijine dreptul la dezvoltare. De asemenea dreptul la dezvoltare nu poate exista în lipsa drepturilor culturale. Un drept cultural nu are sens decât prin manifestarea sa, spre deosebire de dreptul la libertate sau dreptul la exprimare, care poate exista, chiar şi atunci când el nu este exercitat ca atare, în stare potenţială. 

Dreptul cultural depinde însă pe un context socio-economic care presupune o creaţie culturală, o tradiţie, o valoare universal sau specific culturală. El nu este pur şi simplu “doar” un drept de expresie, ci un drept de expresie a ceva. Iar acest ceva este un "obiect" cultural. Prin urmare, dreptul la dezvoltare, care este unul dintre drepturile “descoperite” şi promovate de politica socială a Uniunii Europene, înseamnă mai mult decât asigurarea manifestării dreptului cultural, ci şi managementul acestuia, sprijinirea şi promovarea creaţiei culturale prin fonduri şi instituţii specifice (vezi programul “Media Plus 2000-2005” şi “Cultura 2000”). Ca exemplu, putem menţiona aici: programul intercultural din Balcani, programul care sprijină producţia cinematografică europeană (Media Plus), programul privind dezvoltarea comunicaţiilor şi internetului, programul conservării patrimoniului (aici în colaborare cu UNESCO). 

În privinţa programului conservării patrimoniului, un alt exemplu ar fi ilustrativ: Parcul arheologic (un sit roman) de lângă Viena, în Austria, este administrat de un manager care declară că primeşte fonduri, în proporţie de 40% din costurile întreţinerii, jumătate de la guvernul austriac şi jumătate din fondurile Uniunii Europene, cu condiţia ca restul cheltuielilor şi a bugetului pentru dezvoltare să fie acoperit din preţul biletelor şi reclamelor contractate. Interesant este că subvenţiile pe care le primeşte au cota fixă de 40% indiferent de costurile şi prin urmare de bugetul prezentat de manager în fiecare an. Aşa încât, dacă cineva vrea fonduri de la Uniunea Europeană, va avea o singură cale: să crească bugetul general, pentru a-şi maximiza astfel partea subvenţionată; dar crescând bugetul, va creşte proporţional cu subvenţia şi lista de cheltuieli ceea ce ar fi dezavantajos. Aceasta ar fi doar aspectul financiar al politicii culturale, care este de altfel esenţial.

Un alt exemplu concret de subvenţionare este cel al cinematografiei, unde rezultatele se pot vedea în încasări, dar şi în premiile pe care un film le poate câştiga. Premiile de la Cannes au ajuns de multe ori către filme care au cuprins în bugetul lor fondurile Uniunii, sau au fost sprijinite cu locaţii de filmare de diverse instituţii publice. Deşi aceasta nu este o noutate, totuşi, o politică culturală la nivel european – justificată de existenţa drepturilor culturale – presupune un management al fondurilor destul de complex şi care poate da rezultate importante în sprijinul producţiei culturale. 

Acelaşi management, dar mai amplu, cuprinzând strategii comunicaţionale, de coordonare, politice sau sociale, nu numai financiare, este dezvoltat pentru sprijinirea învăţământului, difuzării şi accesului la informaţie (de ex: ştiri, internet, manifestări culturale, festivaluri, simpozioane, cercuri de dezbateri), difuzări de carte, sau cercuri de creaţie pentru minoritari, emigranţi, defavorizaţi etc., care astfel vor fi mai bine integraţi în societate (cât de important poate să fie eşecul unui astfel program de integrare se poate vedea şi din rezultatele alegerilor din Olanda, care au propulsat un partid extremist, discursul acestuia făcând referire la ineficienţa programului social de integrare adoptat de fostul guvern pentru imigranţi). Multe guverne au dezvoltat, de altfel, programe de integrare pentru aplicaţii la cetăţenie, care cuprind cursuri de istorie culturală, de educaţie civică sau de comunicare.

 Drepturi culturale şi valori culturale

  

Drepturile culturale sunt şi drepturi la diversitate culturală. Programele guvernamentale nu urmăresc asimilarea minorităţilor sau imigranţilor, ci dezvoltarea identităţii lor culturale şi comunicarea intercomunitară şi intracomunitară. Pluralismul cultural este şi o garanţie a libertăţii şi a demnităţii individuale. Iar pluralismul cultural nu poate exista decât ca o încurajare a creaţiei fiecăruia în parte şi a recunoaşterii valorii ca valoare artistică, eliminându-se consideraţii arbitrare ce ţin de rasă, culturi sau civilizaţii. Pluralismul ar presupune universalismul valorilor culturale. Credinţa că pot exista mai multe valori culturale supravieţuieşte prin presupoziţia că acestea sunt valori în sine, valori culturale şi atât, fără implicaţii politice. Promovarea unei valori culturale se produce în urma recunoaşterii iniţiale ca valoare intrinsecă şi acceptării sale sociale şi nu ca fiind valoarea culturală a unei minorităţi. Faptul de a fi o minoritate (etnică, religioasă etc.) nu este o condiţie pentru afirmarea culturală, dar faptul că afirmarea culturală poate aparţine oricui, este un principiu care clădeşte politica culturală europeană.

Uniunea Europeană poate asigura acel cadru de manifestare a culturii dar nu o poate genera, poate asigura acele condiţii de manifestare.

Într-un sens putem face paralela cu politica în domeniul cercetării fundamentale. Relaţiile sociale spontane selectează acele persoane care au capacitatea şi dorinţa de a face descoperiri importante, iar o instituţie guvernamentală poate crea toate condiţiile materiale: aparatură, acces la informaţie, publicarea în reviste de specialitate etc., pentru orice persoană care propune acele idei de care societatea are nevoie şi formează universul de valori. Prin urmare evoluţia este inversă, nu se pleacă de la un individ sau de la un grup pentru a-I promova ideile cu forţa, ci se stabileşte un cadru general democratic, cu valori universal recunoscute şi se acordă o şansă de a se manifesta cultural pentru fiecare individ sau grup.

